《雪中方四隐君访宿有诗忆鹿田风雨旧游奉和并呈吴六赞府》
宋代·谢翱

金华人北山，空响出静伫。鹿田在其颠，肺石来风雨。

有客六七人，昔游至其处。唯我愁不眠，起坐蹴君语。

谓此定何声，百感生离绪。玩非琴与瑟，复异砧将杵。

醉者呼不应，愁者自为苦。空棂怯孤衾，展转如巢树。

湿歌散馀悲，以足拊柱础。尔来又七年，欲至困羁旅。

传闻老桑门，已复蝉蜕去。入山恶少年，巾钵空其聚。

乃知人世间，何者为客主。而我同怀人，忽复异处所。

梦中遥相望，各抱不售贾。有客不同游，亦是同怀者。

地主况有期，舆马不待假。倘规宿山中，畸人不应舍。

作者简介：（1249—1295）福建长溪（宁德市福安市晓阳镇人），字皋羽，一字皋父，号宋累，又号晞发子。恭帝德祐中元兵南下，文天祥开府延平，率乡兵数百人投之，任咨议参军。及天祥兵败，脱身潜伏民间，避地浙东。尝过严陵，登钓台，祭奠天祥，有《西台恸哭记》传世。后至浦江，与方凤、吴思齐等结月泉吟社。卒，友人方凤、吴思齐等从其初志葬于钓台南。有《晞发集》，编有《天地间集》、《浦阳先民传》等。